Представлява аскетска еднокорабна църквичка (аскитарий) с полукръгъл свод, иззидана в пещера, добър пример за поствизантийското изкуство. Фасадата е декорирана с имитация на керамични орнаменти в духа на старите комнинови традиции. Във вътрешността е запазен живопис от 1409/1410 година и една икона от 1452 година. Според двата надписа зографът е Йоаникий, а имената на дарителите са Сава, Яков и Варлаам, при управлението на Вълкашин в 1410 година. Крал Вълкашин обаче загива в 1371 година в Черноменската битка, а територията е в османски ръце. Според други данни църквата е от 1373 година.